Бернар дьо Вентадур
Без дреха мога да минавам…

Превод от окситански: Симеон Хаджикосев, 1990

chitanka.info

Без дреха мога да минавам —

под ризата ми зее,

мен любовта ме охранява

от вихъра, що вее,

но луд е, който промишлява

без мяра да живее.

Грижовен аз съм оттогава,

откакто търся нея —

най-първата по красота,

обител чиста на честта,

а по богатствата си тя

и Пиза[1] надминава.

Тя дружбата ми отклонява,

но аз доволен съм от нея,

че аз не я ли притежавам,

поне привидността владея.

Щом за раздяла час настава,

изпитвам радост и се смея,

а видя ли я пак, тогава

едва ли скръбен ще живея.

Амор във мен се е вселил,

духът ми припка лекокрил,

от тяло се освободил —

във Франция то пребивава.

В мен вярата не оскъднява,

ала успех не е то,

защото тя ме управлява —

същ кораб сред морето.

И нощем мира не ми дава

страдание проклето.

А пък любовният ми плам

по-силен е от на Тристан[2],

а той е страдал изтерзан

с Изолда във сърцето.

Защо не съм аз птичка божа,

за полети родена,

криле сломени да положа

в гнездото в нощ студена.

Ах, моя прелестна госпожо,

смъртта е дял за мене

и ако аз не я отложа,

ще дойде настървена.

Към вас, любима, запленен,

ръце протягам нощ и ден,

прекрасно тяло, розов тен,

но мъката е неизменна.

Не знам на този свят идея

така да ме пленява,

както вестта добра за нея —

сърцето лудо затуптява,

а взорът ми яснее,

край мене чувам да разправят,

че тя като същинска фея

желание за смях дарява.

Обичам благородно аз,

но плача честичко на глас,

защото в скръбния захлас

насладата се приютява.

Посланико, върви, лети,

на милата ми пришепти

оная скръб, що ме гнети

и нито миг покой не дава.

[1] „… и Пиза надминава.“

Италианският град-република Пиза е бил прочут през средновековието с богатствата си. Поради това той се споменава многократно в кансоните на трубадурите като синоним на завидно благополучие. ↑

[2]

„А пък любовният ми плам

по-силен е от на Тристан…“

Още от средата на XII в. келтската легенда за Тристан и Изолда е широко популярна в Западна Европа. През втората половина на столетието вече са били четени и романите на Томас и Берул. Поради това честото упоменаване на двамата влюбени в кансоните на трубадурите не е повод за учудване. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.